El grup del PDeCAT al Congrés dels Diputats ha registrat aquest dijous una proposició no de llei que demana reprovar el rei Felip VI pel seu discurs el 3-O. El text és el mateix que es va aprovar a l'octubre al Parlament de Catalunya amb els vots de JxCat, ERC i els comuns, i l'abstenció de la CUP. Ara, el PDeCAT vol que aquell debat es traslladi a la cambra baixa. Primer, però, caldrà que passi el tràmit de la Mesa on es decideixen les iniciatives que arriben a ple. La Mesa està controlada per majoria per Cs i PP. En el text registrats, es critica el monarca per "la seva intervenció en el conflicte català", així com la "justificació de la violència". El govern espanyol ha recorregut al TC aquesta declaració aprovada al Parlament.  El grup del PDeCAT ha registrat aquest dijous una proposició no de llei per defensar els valors republicans i reprovar el rei Felip VI pel seu discurs el 3-O. Es tracta del mateix text que el Parlament va aprovar l'11 d'octubre.  Abans d'arribar al ple, però, caldrà que superi el tràmit de la Mesa que cada dimarts decideix quins aspectes es debaten i quins no. A més, el govern espanyol ja va portar aquesta declaració del Parlament al Tribunal Constitucional i ho va fer sense l'aval del Consell d'Estat que va informar desfavorablement.  El contingut del text La proposició demana al Congrés "rebutjar i condemnar" el posicionament del cap de l'Estat, la seva participació en el conflicte català "i la justificació de la violència exercida els cossos de l'Estat l'1-O".  En el text es proposa que el Congrés manifesti el compromís amb els valors republicans i "aposti per l'abolició d'una institució caduca i antidemocràtica com la monarquia". Inclou un punt que emplaça les institucions de l'Estat "a garantir la convivència, la cohesió social i la lliure expressió de la pluralitat política".  I en aquest sentit també "reprovar els actes repressius contra la ciutadania i condemnar les amenaces amb l'aplicació del 155, la il·legalització de partits polítics catalans, la judicialització de la política i la violència exercida contra drets fonamentals". El text també fa referència "al diàleg, a l'acord i al respecte de la pluralitat".

Summary: El PDeCAT porta al Congrés la reprovació del rei Felip VI aprovada al Parlament


Els trens de Rodalies R2 sud i R2 nord i els de Regionals de les línies R13, R14,R15 i R16 circulen amb més de mitja hora de retard aquest dijous al matí a causa d'una avaria del sistema de senyalització en el túnel de l'estació de Passeig Gràcia de Barcelona. Segons Renfe, la incidència s'ha produït cap a les sis del matí i ha estat resolta cap a les 6.55. Durant aquesta hora els trens s'han desviat per plaça Catalunya. Després s'ha pogut restablir la circulació de combois per aquest punt, però els trens circulen amb més de mitja hora de retard. Les línies r2sud i r2nord són les que acumulen menys retards. La companyia confia anar normalitzant el servei en poques hores.

Summary: Retards de més de mitja hora a les línies R2, R13, R14, R15 i R16 per una avaria de Passeig de Gràcia


Colau crida a la "responsabilitat" perquè s'aprovin els comptes a Barcelona, a la Generalitat i a l'Estat ACN Barcelona.-Govern i comuns han acostat posicions en fiscalitat, concretament sobre el tram autonòmic de l'IRPF i successions, en el marc de les negociacions dels pressupostos de la Generalitat per al 2020, segons coincideixen fonts de les dues parts. Sense donar massa detalls, l'executiu català assegura que la idea és reduir la pressió fiscal per a les rendes més baixes i augmentar-la per a les rendes altes. En una entrevista a Rac 1, l'alcaldessa de Barcelona i dirigent dels comuns, Ada Colau, ha confirmat que s'està avançant però ha fet una crida a la  "responsabilitat" perquè s'aprovin els  pressupostos no només de la Generalitat, sinó també de l'Ajuntament de Barcelona i de l'Estat.  Aquest dijous es va produir una reunió en la què per part de l'executiu català hi van participar el secretari general de Vicepresidència, Economia i Hisenda, Albert Castellanos, i la secretària general de Presidència, Meritxell Masó. Per part dels comuns, la delegació va estar encapçalada pel responsable d'economia del grup parlamentari, David Cid.  Colau ha explicat que les converses no són fàcils i ha assenyalat que tenen "discrepàncies importants" amb el president de la Generalitat, Quim Torra. Tot i així, ha remarcat que la institució ha de funcionar i ha apel·lat a la "responsabilitat" de totes les parts per tal que es puguin aprovar els pressupostos "a tot arreu". L'alcaldessa s'ha mostrat "optimista" que es pugui començar una "nova etapa" per fer que les institucions funcionin i ha alertat que els ciutadans estan cansats de veure "institucions bloquejades". "Que hi hagi debats polítics és bo, però el que no pot ser és que amb la baralla constant es deixi de governar i gestionar", ha afegit. Segons fonts coneixedores de les negociacions, s'està parlant en base a la proposta de resolució aprovada al debat de política general, que reclamava a la Generalitat "impulsar una reforma fiscal progressiva" que "modifiqui la fiscalitat en l'IRPF i l'impost de successions", un text que va rebre el suport de JxCat i ERC. La resolució també emplaçava el Govern a "posar en marxa la fiscalitat verda per lluitar contra el canvi climàtic amb l'impost sobre vehicles contaminants, a les activitats econòmiques que generen més gasos d'efecte hivernacle i sobre les emissions portuàries de grans vaixells i creuers". I segons les dues parts, les converses avancen també en relació a la fiscalitat verda.  De moment, les dades que han transcendit dels nous pressupostos són que preveuen 2.500 MEUR més d'inversió respecte als comptes vigents del 2017. Així mateix, en els darrers dies el vicepresident, Pere Aragonès, s'ha compromès a incloure en els comptes una reducció del 30% de les taxes universitàries.

Summary: Govern i comuns acosten posicions en fiscalitat en el marc de les negociacions per als pressupostos


L'ensorrament parcial d'un habitatge del nucli antic de Verges (Baix Empordà) ha obligat a desallotjar preventivament les finques contigües aquest divendres a la nit. Segons els Bombers de la Generalitat, els fets van passar cap a les 22.11 hores a una casa situada al número 6 del carrer de l'Església, on van cedir la jàssera de la primera planta fent caure la de la segona planta. Fins al lloc s'hi van desplaçar dues dotacions d'aquest cos que van revisar l'immoble. Cap persona va resultar ferida i preventivament es van desallotjar les finques contigües situades al carrer Ribussa, que seran revisades per l'arquitecte municipal. Paral·lelament,  s’ha abalisat l’accés al carrer Església.

Summary: L'ensorrament parcial d'una casa deshabitada al nucli antic de Verges obliga a desallotjar les finques contigües


El president del PDeCAT, David Bonvehí, ha rebutjat posicionar-se públicament com a dirigent de la formació sobre la possible abstenció de JxCat a la investidura de Pedro Sánchez com a president espanyol. En al roda de premsa posterior a la reunió del Consell Executiu del partit, Bonvehí ha descartat apostar per l'abstenció o el vot en contra –sí que ha rebutjat donar-hi suport actiu, com ja havia anunciat-, i ha donat "tota la confiança" als diputats de JxCat al Congrés. "La decisió sortirà del consens dels set diputats de JxCat i dels òrgans de coordinació de JxCat, amb els presidents Quim Torra i Carles Puigdemont", ha explicat, dies després que els diputats empresonats apostessin per l'abstenció. En relació al procés de refundació de l'espai polític postconvergent, Bonvehí ha descartat que es prevegi cap consulta a la militància i ha apostat per "un debat serè, tranquil i franc". Tot i això, ha avisat que no està previst acabar-lo aquest juliol i ha avisat que la decisió "no serà imminent".

Summary: El PDeCAT rebutja posicionar-se sobre l'abstenció a Sánchez i fa "confiança" als diputats de JxCat per "lleialtat"


Entre la passada nit i matinada, l'Hospital Universitari de Bellvitge (HUB) ha realitzat set trasplantaments d'òrgans sòlids de manera pràcticament simultània. Concretament, s'han fet quatre trasplantaments renals, dos hepàtics i un cardíac. L'oportunitat de disposar dels òrgans ha obligat a convocar d'urgència uns 30 professionals, principalment cirurgians, anestesistes, infermeres i auxiliars d'infermeria i zeladors. Totes les intervencions, alguna d'elles de vuit hores de durada, han estat un èxit i els pacients es troben ara en fase de recuperació postquirúrgica. Amb els set d'aquesta nit, el centre hospitalari ja ha fet 67 trasplantaments en el que portem de 2019.  L’any passat, l'HUB va ser líder a Catalunya en trasplantaments de cor (25) i de ronyó (170) i va ser el segon de Catalunya en trasplantaments de fetge ( 59).

Summary: L'Hospital de Bellvitge ha fet set trasplantaments simultanis en una nit


El vicepresident de l'ANC, Josep Cruanyes, ha assegurat que el judici al president de la Generalitat, Quim Torra, demostra que els tribunals espanyols "deformen i manipulen" el principi de legalitat i "transformen qualsevol actuació en un delicte". En una atenció als mitjans davant el TSJC, Cruanyes ha afirmat que s'ha utilitzat el delicte de desobediència "per imposar un relat" i "s'ha negat constantment la llibertat d'expressió". A més, el vicepresident ha denunciat que l'Estat confon "el respecte a la llei i l'obediència" amb "el vassallatge". "No som a l'Època Medieval", ha reblat, per insistir després que sestà trencant amb la separació de poders perquè "hi ha una col·laboració entre fiscals, jutges i govern" per "perseguir l'independentisme". Cruanyes també ha defensat que Torra va voler mantenir les pancartes en llibertat dels presos perquè "té l'obligació de defensar els drets humans" i denunciar "la vulneració de drets". Així, considera que el TSJC "no hauria ni d'haver obert" el procés judicial. Cruanyes ha fet les declaracions com a representant de l'ANC davant l'absència de la presidenta, Elisenda Paluzie, que ha dit que està "reunida a l'estranger".

Summary: L'ANC creu que el judici a Torra demostra que "els tribunals espanyols deformen i manipulen el principi de legalitat"


El jurat destaca que s'ha convertit en una "de les personalitats més excel·lents i prolífiques del panorama interpretatiu" ACN Barcelona.-La Fundació Princesa d'Astúries ha decidit atorgar el Premi Princesa d'Astúries de les Arts 2016 a l'actriu catalana Núria Espert, segons ha fet públic aquest dimecres el seu jurat, que ha destacat que "amb el seu estil propi i metratge com a actriu i directora, a més de la seva senilitat artística i humana" l'artista s'ha convertit "en una de les personalitats més excel·lents i prolífiques del panorama interpretatiu, transcendint tots els gèneres escènics". Nascuda el 1935 a l'Hospitalet de Llobregat, Espert va debutar al teatre el 1952 i des d'aleshores va començar una trajectòria que l'ha portat a diversos escenaris de tot el món com a intèrpret i directora, a més de fer nombroses interpretacions al cine i a la televisió. Espert va debut el 1952 com a primera figura del Teatre Orfeó Gracienc i anteriorment, amb 12 anys, ja havia ingressat al Teatre Romea de Barcelona. Dos anys més tard, ja va obtenir el seu primer reconeixement el 1954 després de protagonitzar 'Medea', en la seva gira arreu de l'Estat amb el Teatre de Càmera de l'Estat. Amb 24 anys, va fundar juntament amb el seu marit Armando Moreno, la companyia que porta el seu nom. La Fundació Princesa d'Astúries destaca que s'ha convertit en una de les personalitats més excel·lents i prolífiques del panorama interpretatiu i ha estat un "model" per diverses generacions de professionals. La seva primera producció pròpia va ser 'Gigi', de Sidonie Gabrielle (Colette), estrenada al Teatre Recoletos de Madrid el 1959, seguida de les obres de Lope de Vega, Calderón, Séneca, Eurípides, Sartre, Guimerà, Casona, Bertolt Brecht i Shakespeare, entre d'altres. A més, es va convertir en la primera dona a assumir el paper de 'Hamlet'. El 1969 va estrenar 'Las Criadas' de Genet, obra amb què va poder fer una gira internacional després d'interpretar-la també al Festival de Belgrad, però no a l'Estat en no passar la censura. Tampoc va poder interpretar 'Yerma' de Federico García Lorca fins el 1971, amb la qual va recórrer els escenaris de Londres, París, Nova York, Los Angeles, San Francisco, Buenos Aires, Caracas, Sao Paulo, Mèxic DF i Tòquio, entre altres ciutats d'arreu del món. Al 1979, Espert es va fer càrrec del Centre Dramàtic Nacional i el 1986 va dirigir les produccions teatrals i òperes com 'Madamme Butterfly', 'Electra, 'Rigoletto', 'La Traviata', 'Carmen' o 'Turandot', entre d'altres, en teatres com per exemple el Liceu, el Covent Garden i el Lyric Hammersmith de Londres o a Los Angeles Opera. A principis dels 90, va tornar a la interpretació amb el monòleg maquillatge, amb direcció de Koichi Kimura, i entre altres treballs com a actriu destaquen 'La Loba' (2012) i 'El Rei Lear' (2015). Durant la seva trajectòria, Espert ha rebut nombrosos reconeixements, com per exemple la Medalla d'Or al Mèrit del Cercle de les Belles Arts, la Creu de Sant Jordi, la Medalla al mèrit teatral de la Diputació de Barcelona, entre d'altres, a més dels premis nacionals d'Interpretació (1960) i del Teatre (1984), que atorga el govern espanyol. També ha rebut molts altres premis per la seva trajectòria i pels seus espectacles i ha estat reconeguda com a 'doctora honoris' causa per les Universitats Internacional Menéndez Pelayo i la Complutense i ha nomenada cavaller de l'Ordre de les Arts i les Lletres de França i comanadora de la República d'Itàlia.

Summary: L'actriu Núria Espert, Premi Princesa d'Astúries de les Arts 2016


L'arquebisbe electe de Barcelona, Juan José Omella, ha enviat la 'Carta al Poble de Déu que pelegrina Barcelona' per valorar el nomenament al capdavant d'aquesta diòcesis. Omella reconeix que la notícia li ha provocat ''una vertadera esgarrifança'' per la responsabilitat que suposa però declara encarar amb ''seguretat i confiança'' la missió que li confia l'Església. El nou arquebisbe fixa com a prioritat ''conèixer'' els fidels i apropar-s'hi i de fet, reconeix  que haurà de dedicar un temps a ''endinsar-me en la vostra història, projectes i inquietuds''.  Omella però assegura que no ve a ''imposar res'' sinó que ofereix la seva ''amistat'' per ''compartir allò que ha configurat'' la seva vida de creient. Amb la 'Carta al Poble de Déu que pelegrina a Barcelona', Juan José Omella reconeix l''esgarrifança'' que li va provocar la notícia en sentir ''la gran responsabilitat'' que va caure en la seva persona en considerar desproporcionada la seva ''petitesa'' amb ''la grandesa d'aquesta Arxidiòcesi'', que considera ''rica'' per les grans obres que ha fet al llarg de la història. Tot i això, Omella assegura que encara la missió amb ''seguretat i confiança''.  L'arquebisbe electe situa com a prioritat conèixer el poble català, per poder ''fer meus els vostres goigs i els vostres sofriments''  i accepta que, tot i no haver nascut lluny de Catalunya, li caldrà dedicar un temps a endinsar-se a la història, projectes i inquietuds dels catalans. ''No vinc a imposar res, vinc a oferir-vos la meva amistat i a obrir-vos el cor'', assegura el nou arquebisbe a la missiva.  Omella també reconeix l''entrega generosa'' de Lluís Martínez Sistach cal capdavant de l'Arxidiòcesi i es dirigeix a sacerdots i diaques per presentar-s'hi com un ''pare i germà''. Als fidels, el nou arquebisbe demana que no tinguin por de ''viure la fe en mig d'aquest món complex'' a la vegada que es mostra proper a tots els barcelonins independentment de les creences i conviccions.

Summary: Juan José Omella accepta amb ''seguretat i confiança'' la missió encomanada per l'Església a l'Arquebisbat de Barcelona


Els sobrevols guiats des de les instal·lacions de Gavà van augmentar un 8% ACN Barcelona.-Enaire va gestionar un total de 985.428 vols durant el 2019 des de Barcelona, una xifra que representa un increment del 3,4% respecte l'any anterior. A més, la gestió dels sobrevols guiats des de les instal·lacions a Catalunya va créixer un 8%, fins als 108.046. El Centre de Control Aeri d'Enaire de Gavà gestiona un espai aeri de 300.000 quilòmetres quadrats que comprèn Catalunya, el País Valencià, part de la Comunitat de Múrcia i Aragó, així com gran part de les aigües territorials espanyoles del Mediterrani. Del total, 694.413 eren internacionals, un 2,7% més; 182.969 estatals, un 3,4% més i 108.046 eren sobrevols –avions de pas- un 8% més. Al conjunt de l'Estat, el tràfic aeri va seguir augmentat però a un ritme inferir que en mesos anterior, amb un creixement del 2,4%, molt per sobre del 0,9% de la mitjana europea. En concret, es van gestionar 2.149.648 vols. Durant els 12 mesos de l'any es van incrementar tots els tipus de vol i els que més van pujar van ser els sobrevols, és a dir els que es troben de pas i no tenen l'origen ni el destí en cap aeroport  de l'Estat. A banda del creixement en el centre de Barcelona, també van augmentar el nombre de vols gestionats des de Sevilla, amb 426.507 vols (+4,6%); Madrid, 1.187.649 (+2,2%); i Canàries, 357.662 (+0,6%); mentre que a Palma es van mantenir pràcticament estables, amb 330.965, amb 107 vols més.

Summary: El centre d'Enaire de Barcelona va gestionar prop d'un milió de vols durant el 2019, un 3,4% més


El portaveu adjunt d'ERC al Congrés, Gabriel Rufián, ha defensat a les portes del Tribunal Suprem que Oriol Junqueras ha de sortir en llibertat perquè "no pot continuar l'escarni". Considera que ha de poder convertir-se en president de la Generalitat si Carles Puigdemont no torna de Brussel·les per ser investit. "No podem tenir un president per Skype", ha declarat. Rufián creu que la causa contra el Govern "acabarà al Tribunal Europeu de Drets Humans" i ha avançat que si el líder d'ERC no surt aquest cop de la presó "continuaran denunciant la situació". Sobre les negociacions per formar govern, Rufián considera que Puigdemont és "el pla A" i que ha de ser el "president legítim" però és clar en afirmar que, si no torno de Bèlgica tal i com va prometre, ha de ser el torn de Junqueras. "És adient tenir dues realitats diferents, part del Govern a Brussel·les fent feina internacional i un govern executiu liderat per Junqueras a Catalunya", ha valorat.  El número 2 d'ERC al Congrés també s'ha mostrat convençut que les forces independentistes podran tancar un pacte de govern aviat. "L'independentisme ha demostrat que, des de posicionaments polítics diferents, sempre es posa d'acord", ha valorat.

Summary: Rufián defensa que Junqueras ha de sortir de la presó per ser president si Puigdemont no torna


Catalunya i França participen un projecte europeu per promoure la protecció de la vaca de l'Albera, que actualment està en perill d'extinció. La iniciativa, que rep el nom d''ALBERAPASTUR', es desenvoluparà durant tres anys i té com a objectiu millorar la gestió ramadera i pastoral del massís transfronterer de l'Albera, així com fer actuacions per a la prevenció d'incendis en aquest massís, el Cap de Creus i la zona dels Aspres. A més, s'impulsaran accions per posar en valor la carn d'aquesta espècie promovent la venda de circuit curt, valoritzant la tasca dels productors i fent promoció turística de l'espai. El projecte, cofinançat al 65% pel Fons Europeu de Desenvolupament Regional (FEDER), compta amb la participació del Departament d'Agricultura i s'emmarca en el 'Programa INTERREG V-A Espanya-França- Andorra'.  Promoure la protecció i posada en valor de la vaca de l'Albera, una espècie en perill d'extinció. Aquest és l'objectiu del projecte transfronterer 'ALBERAPASTUR', que es durà a terme durant tres anys i que té com a objectiu millorar la gestió ramadera d'aquesta zona així com fer actuacions destinades a la prevenció d'incendis.  En concret, es faran accions de suport a la gestió de les pastures promovent un millor coneixement de les activitats de cria del bestiar autòcton d'aquest massís amb la voluntat d'impulsar una "cooperació" a llarg termini en aquest àmbit a banda i banda dels Pirineus.  A més, s'identificaran àrees de baixa càrrega combustible que puguin tenir pastures, s'analitzaran les que hi ha actualment a la zona i s'intentarà millorar-les mitjançant estassades, rompudes i sembres. D'altra banda, es mantindran àrees estratègiques per prevenir focs forestals a través de contractes de manteniment amb els ramaders.  Un altre dels objectius del projecte busca posar en valor la carn d'aquesta espècie. Per això, es promourà la venda de circuit curt, es valoritzarà la tasca dels productors i es fomentarà la promoció turística de la zona.  El projecte ALBERAPASTUR, cofinançat al 65% pel Fons Europeu de Desenvolupament Regional (FEDER), s’emmarca en un pla més ampli, conegut com a POCTEFA 2014-2020, que és l’acrònim del “Programa INTERREG V-A Espanya-França-Andorra”.  Es tracta d’un programa europeu de cooperació territorial creat per a fomentar el desenvolupament sostenible del territori fronterer entre aquests tres països. La seva ajuda es concentra en el desenvolupament d'activitats econòmiques, socials i mediambientals transfrontereres a través d'estratègies conjuntes. El Departament d'Agricultura participa en el projecte juntament amb França. De fet, el POCTEFA 2014-2020 és ja la cinquena generació de projectes amb suport financer comunitari i cofinançament de projectes de cooperació transfronterera dissenyats i gestionats per actors d’ambdós costats dels Pirineus i de les zones litorals

Summary: Un projecte transfronterer promourà la protecció de la vaca de l'Albera, en perill d'extinció


El poble de Ribes de Freser (Ripollès) ha volgut posar-se al costat dels encausats i condemnats pel procés i mostrar-los el seu suport. L'acte, organitzat per l'ajuntament, ha comptat amb la presència de l'expresident Artur Mas, els exconsellers Francesc Homs, Irene Rigau i Joana Ortega (condemnats pel 9N) i dos dels membres de la mesa del Parlament que estan encausats: Anna Simó i Joan Josep Nuet. Durant l'acte, s'ha reivindicat en múltiples vegades el dret a decidir –"Votar no és un delicte, no som criminals", han assegurat durant els parlaments- i s'ha defensat amb fermesa que l'1 d'octubre hi haurà referèndum. Per deixar petja del reconeixement, s'ha destapat una escultura de ferro forjat amb la silueta de Catalunya i una urna. "El 9N el poble de Catalunya va perdre la por i l'1 d'octubre serà la traca final", ha afirmat l'expresident Mas.

Summary: Ribes de Freser ret homenatge als encausats i als condemnats pel procés en un acte en defensa del dret a decidir


CCOO de Catalunya ha mostrat el seu "rebuig més enèrgic" contra els autors del terrible atemptat terrorista que ha tingut lloc al centre de Barcelona. En un comunicat, el sindicat ha donat el seu suport a les víctimes i a les seves famílies d’aquesta "barbàrie terrorista", i ha expressat el seu condol més sentit per les víctimes mortals. CCOO de Catalunya ha posat a disposició de les institucions la seva organització per a tot allò que es consideri oportú que pugui aportar l'organització.

Summary: CCOO mostra el seu "rebuig més enèrgic" contra la "barbàrie terrorista"


El 'Financial Times' veu "carregat" el debat polític a Espanya i considera que la classe política "sembla haver tornat a l'hostilitat i la polarització que van precedir a la Guerra Civil". En un editorial, el rotatiu financer britànic diu que l'aposta del PSOE i ERC pel diàleg és "positiva" i critica com a "ridículament exagerades" les acusacions de "traïció" que PP, Cs i Vox fan contra Pedro Sánchez. El diari destaca que la investidura permet "posar fi a vuit mesos de paràlisi política" i creu que la coalició amb Podem té "pocs precedents exitosos a l'Europa de la postguerra". L'editorial adverteix Sánchez que seria un "error" revertir les reformes econòmiques aplicades durant la crisi i "demostrar el seu compromís amb la disciplina fiscal".  El rotatiu britànic considera que l'aprovació dels pressupostos posarà a prova l'aliança entre PSOE i Podem, que "hauran de lluitar dur per cada vot".  Sobre Catalunya, l'FT assegura que "el diàleg només pot ser positiu". "Els líders de Madrid i Catalunya han de trobar maneres de rebaixar tensions i reparar les divisions", afirma el diari, que demana buscar "nous mecanismes" per reforçar "l'autonomia regional dins de l'Estat espanyol".  Amb tot, el 'Financial Times' creu que si ERC manté la seva petició d'un referèndum d'autodeterminació, "tard o d'hora" això es convertirà en una "diferència insuperable".  "El senyor Sánchez serà jutjat per la seva habilitat per calmar els ànims. Una oposició agressiva és improbable que rebaixi el to. Però el pragmatisme en el poder, fins i tot amb l'extrema esquerra, ajudaria a restaurar una mica de la equanimitat política que havia caracteritzat l'Espanya moderna", afirma el text.

Summary: El 'Financial Times' veu "hostilitat" i "polarització" entre la classe política espanyola com abans de la Guerra Civil


La població ocupada ha caigut en 26.900 persones durant el primer trimestre de l'any ACN Barcelona.-La taxa d'atur ha pujat fins al 10,66% durant el primer trimestre de l'any i la xifra de desocupats ha augmentat en 5.800 persones, fins a les 411.600, en comparació als darrers tres primeres mesos del 2019, segons l'Enquesta de Població Activa (EPA) de l'Institut Nacional d'Estadística. Aleshores, la taxa d'atur va ser del 10,45% (405.800 desocupats). Les dades ja recullen part de les conseqüències de la pandèmia del coronavirus i el decret de l'estat d'alarma, però no comptabilitzen els ERTO. Entre gener i març, la població ocupada ha caigut en 26.900 persones per la Covid-19 i ha passat dels 3.478.100 treballadors a 3.451.200. A l'Estat, l'atur va pujar en 121.000 persones, fins als 3,3 milions, i la taxa es va situar en el 14,41%. L'Institut Nacional d'Estadística classifica com a ocupats els més de 694.000 afectats per un Expedient Temporal de l'Ocupació (ERTO) relacionat amb la covid-19, seguint les recomanacions de l'OIT i Eurostat. En acabar el primer trimestre del 2020 a Catalunya hi havia 1.175.000 persones incloses en un expedient temporal o sense feina. D'acord amb els resultats de l'Enquesta de Població activa, els tres primers mesos del 2020 han acabat amb 3.451.200 persones ocupades a Catalunya, una caiguda de 26.900 persones (-0,7%) en relació amb el trimestre anterior. A l'Estat el descens d'ocupats ha sigut de 285.600 persones entre gener i març. L'atur parcial, és a dir, les persones que no han treballat durant la setmana en què l'INE recull les dades a causa d'una aturada per raons tècniques o econòmiques,  s'enfilen fins al mig milió a Espanya (562.900). La xifra de persones que van declarar no haver treballat no té precedents en un primer trimestre de l'any i, segons l'INE, s'explica pel gran nombre de treballadors inclosos en un ERTO.  En comparació amb l'any anterior, Catalunya ha guanyat 60.200 ocupats (1,7%) i ha registrat un increment de 25.200 persones actives.  La destrucció de l'ocupació s'ha repartit entre sectors, sent la construcció l'únic que registra un increment de 500 persones. El descens més pronunciat dels últims tres mesos és el dels serveis (-18.700 ocupats) i la indústria (-6.300 ocupats).   Durant els tres primers mesos de l'any, els treballadors del sector públic han disminuït en 39.100 ocupats. En canvi, el sector privat ha registrat 12.000 llocs de treball menys en comparació amb les dades de finals d'any.  Per tipus de feina, entre gener i març els contractes temporals dels assalariats catalans han passat de 624.700 a 594.900, un descens de 29.800 contractes. Els indefinits també baixen tot i que ho fan amb menys intensitat. En el primer trimestre de l'any es registren 1.200 contractes indefinits menys, i el total queda en 2.320.00.  En valors absoluts, el nombre d'aturats és la pitjor dada des del tercer trimestre del 2019, quan hi havia 422.100 desocupats.  La taxa d'atur entre els homes catalans del primer trimestre de 2020 va ser del 9,94% (200.700), mentre que entre les dones va ser més elevada, de l'11,44% (210.900). En comparació amb el trimestre anterior, l'indicador masculí baixa (-0,03) i en canvi, el femení puja gairebé mig punt. La xifra, però, és molt més elevada entre els joves: els menors de 25 anys pateixen un atur del 28,31%, un increment de més de dos punts percentuals en els últims tres mesos. En canvi, entre els 25 i 54 anys l'atur és 9,35%, gairebé tres punts més, el dels majors de 55 anys se situa en el 8,58%, un descens de tres punts. D'acord amb les dades de l'EPA, el nombre d'aturats de llarga durada ha augmentat i les persones que porten sense feina dos anys o més ja són un 23,3% dels desocupats. En canvi, s'han registrat menys persones que porten entre un i tres mesos buscant feina, que són un 15,4%, tres punts menys que el trimestre anterior. L'augment més destacat s'ha donat entre els que fa entre sis mesos i un any que estan a l'atur, que han crescut d'un 12,9% a un 18,8% del total. Totes les comunitats autònomes menys Ceuta i Melilla han perdut ocupació en comparació al trimestre anterior. La caiguda ha sigut especialment pronunciada a les Illes Balears amb un descens de l'ocupació de 67.100 persones (-11,77%) i amb un augment de 49.200 aturats. El País Valencià també ha notat més la crisi de la covid-19 i ha acabat el tercer mes de l'any amb 32.100 ocupats menys.

Summary: La taxa d'atur durant el primer trimestre se situa en el 10,66% i el nombre de desocupats puja fins als 411.600


El PP ha celebrat aquest divendres que el Parlament Europeu hagi suspès la conferència de dilluns del president Quim Torra i el seu predecessor, Carles Puigdemont. El cap de files dels populars a Brussel·les, Esteban González Pons, ha assegurat que la cambra "ha actuat amb responsabilitat al suspendre l'acte del colpista fugat Puigdemont". En una piulada, González Pons, que juntament amb el PSOE i Cs havia demanat al president Antonio Tajani que prohibís l'acte, ha dit que calia "evitar" que els independentistes intentessin ocupar la seu del Parlament Europeu. "Després que els independentistes ocupessin la seu de les institucions europees fa 15 dies a Barcelona calia evitar que repetissin l'agressió", ha argumentat.

Summary: El PP celebra que l'Eurocambra hagi "actuat amb responsabilitat" al suspendre l'acte del "colpista fugat Puigdemont"


Els infants i joves amb problemes de salut mental de les Terres de l'Ebre són els primers a Catalunya en treballar la integració multisensorial a la xarxa ambulatòria. Les sales Snoezelen són habituals en centres residencials però és el primer cop que s'apliquen en teràpies ambulatòries. A través dels jocs i els estímuls, les terapeutes ajuden a millorar problemes d'equilibri, alimentaris, d'autonomia o de sensibilitat tàctil o auditiva, entre molts d'altres. Impliquen en aquests processos a les famílies i controlen l'estimulació en sessions d'uns 45 minuts. Ja s'hi atenen 75 pacients d'entre 5 i 17 anys amb discapacitat intel·lectual, TEA o TDAH i no es descarta ampliar-ho a altres trastorns psiquiàtrics.

Summary: La xarxa ambulatòria de salut mental de l'Ebre, pionera en incorporar sales d'estimulació multisensorial per a menors


S'adreça a empreses i particulars i resoldrà en una mitjana de 36 dies ACN Barcelona.-El Tribunal Arbitral de Barcelona (TAB) ha posat en marxa un procediment ràpid d'arbitratge que té com a principal propòsit oferir una via àgil per la resolució de conflictes de caràcter contractual per aquelles empreses i particulars que precisen d'una solució immediata. Resulta important tenint en compte el més que previsible increment de la litigiositat, per l'afectació àmplia i transversal que la covid-19 ha tingut en el contingut de molts contractes dificultant o impedint el seu compliment. Aquesta via permetrà  obtenir una resolució en un termini màxim de 36 dies de mitjana, des de la presentació de la sol·licitud d'arbitratge, molt inferior al ritme habitual de la justícia ordinària, que pot trigar més de dos anys. Es pot acudir a aquest procediment fins i tot sense disposar d'un conveni arbitral previ. En aquest sentit, compta amb totes les avantatges de l'arbitratge convencional i aprofita les possibilitats que ofereixen els entorns virtuals, vetllant en tot moment perquè la tramitació del procediment a distància respongui als principis de confidencialitat i seguretat durant totes les fases del mateix: la presentació de documents, proves i al·legacions es vehiculen a través d'un correu electrònic i la celebració de la vista es realitza per videoconferència. La direcció del procediment es fa a través d'un àrbitre que és especialista tant en la matèria jurídica com en l'àmbit sectorial on s'insereix l'objecte del contracte. A més, aquest procediment permet un grau de privacitat que de vegades en un procediment judicial -per definició de caràcter públic- no pot oferir.

Summary: El Tribunal Arbitral de Barcelona posa en marxa una via ràpida de resolució de conflictes pel covid-19


L'alcaldable de BComú, Ada Colau, es reunirà aquest dimecres amb el d'ERC, Ernest Maragall, per abordar els possibles pactes a Barcelona, segons han confirmat fonts de BComú. Serà la primera reunió entre els líders de les dues formacions que van obtenir més vots en les eleccions municipals del 26 de maig. Colau ja ha manifestat la voluntat de fer un tripartit d'esquerres a Barcelona amb ERC, BComú i PSC i es reunirà amb el candidat socialista, Jaume Collboni, en els pròxims dies. Maragall, però, ha rebutjat fins ara qualsevol pacte amb els socialistes i prefereix un acord que inclogui JxCat, amb qui no vol pactar BComú. En cas de no assolir cap acord, Maragall aposta per un govern en solitari, malgrat tenir només 10 regidors.

Summary: Colau es reunirà aquest dimecres amb Maragall per abordar els pactes a Barcelona


La candidata de JxCat a Barcelona Elsa Artadi demana un "acord urgent" perquè la ciutat sigui "més verda". Així ho ha explicat durant una roda de premsa d'aquest dimecres al migdia a la seu de la formació, on ha situat Oslo com a referent del cotxe elèctric. Artadi ha lamentat que a la capital de Noruega hi hagi gairebé 200 punts de recàrrega per habitant, i a Barcelona només n'hi hagi una trentena. La candidata aposta perquè la capital catalana lideri la transició energètica i l'economia circular, amb millors opcions de mobilitat. JxCat aposta per promoure la renovació del parc automobilístic de combustible fòssil a elèctric, instal·lant punts de recàrrega en tots els aparcaments soterranis, i punts de recàrrega ultra-ràpida en superfície. La formació té l'objectiu i el repte de convertir les 300.000 motos que avui hi ha a Barcelona en motos elèctriques, amb incentius fiscals i acords amb el sector.

Summary: Artadi demana un "acord urgent" perquè Barcelona sigui "més verda" i situa Oslo com a referent del cotxe elèctric


El conseller d'Interior, Miquel Buch, ha negat aquest dimecres al Parlament que hi hagi hagut cap tipus d'ingerència política en els Mossos d'Esquadra i també que el president de la Generalitat, Quim Torra, li donés cap "ultimàtum" per fer una "purga" al cos policial, després de les càrregues dels antiavalots a Girona i Terrassa el dia de la Constitució. Buch ha dit que el govern espanyol sí que ha fet "deixadesa de funcions" amb els Mossos i ha reclamat a PP i Cs que no usin el cos policial per atacar les institucions catalanes. De fet, Xavier Garcia Albiol ha dit que Torra és un "agitador, un revolucionari i un perill per la convivència", mentre Carlos Carrizosa ha demanat al govern espanyol que faci respectar les lleis a Catalunya. En la sessió de control al Govern del Ple del Parlament, Buch ha hagut de respondre tres preguntes del PSC, PP i Cs sobre les últimes polèmiques dels Mossos, com l'actuació a Terrassa i Girona, les suposades pressions polítiques i l'actuació a l'autopista AP-7 dissabte i diumenge. Carles Castillo, del PSC, ha dit que el Govern ha fet un "clar ús polític" dels Mossos i ha reclamat al conseller que millori les condicions laborals dels agents. Buch li ha respost que qui ha fet "deixadesa de funcions" ha estat el govern espanyol, no pagant de moment els 800 milions d'euros de deute que té amb la Generalitat per poder ampliar la plantilla o per no col·laborar en l'avituallament i reubicació dels gairebé 4.000 camions aturats pel tall de la frontera a la Jonquera pels 'armilles grogues'. En aquest sentit, ha recordat que els talls d'autopista a França han estat molt importants. Xavier Garcia Albiol, del PP, ha donat suport a la professionalitat dels mossos, però considera que el president Torra va "desacreditar i desautoritzar" aquesta professionalitat per les crítiques a l'actuació dels antiavalots a Girona i Terrassa. "Cada paraula de Torra és una humiliació a la dignitat dels mossos", ha criticat el diputat popular, que ha afegit que el president de la Generalitat és un "agitador, un revolucionari, i un perill per la convivència dels catalans". Buch ha negat qualsevol tipus d'ingerència política seva o de Torra en els Mossos, i també ha negat que el president li donés un ultimàtum o terminis per fer canvis al cos. Carlos Carrizosa, de Cs, ha assegurat que "la preocupació i indefensió que Buch i Govern generen sobre la llibertat i la seguretat dels ciutadans no té precedents". "Amb una mà atien la violència i amb l'altre paren i lliguen de mans els Mossos perquè no facin res", ha afirmat, assegurant que Catalunya es va quedar "estupefacta" per la no actuació dels Mossos a l'AP-7. Per això, ha demanat al govern espanyol que "Catalunya deixi de ser un territori on no es respectin les lleis, es garanteixi l'ordre públic i s'apliqui la Constitució". El conseller ha recordat que Cs no va dir el mateix durant els bloquejos dels taxistes a l'estiu o els talls d'autopistes per Setmana Santa mentre s'aplicava el 155. També ha respost al líder de Cs, Albert Rivera, que miri les notícies sobre els talls de vies a França. Per això, li ha demanat que aturin "el fals relat de la violència que no existeix, la demagògia, les mentides", perquè "fan mal al poble i al Parlament, que reclamen cívicament un procés democràtic". Carrizosa també ha criticat que Buch "s'amagui darrere dels Mossos i s'empari en la seva honorabilitat".

Summary: Buch nega la politització dels Mossos i demana a Cs i PP que no els usin per atacar el Govern


Els Mossos d'Esquadra han detingut dos joves de 18 i 19 anys per robar quatre cadenes d'or de forma violenta a Lloret de Mar (la Selva). Els fets van tenir lloc la matinada del diumenge 5 d'agost, sobre les cinc del matí, quan uns turistes que estaven a l'avinguda Just Marlés van manifestar a uns agents que estaven per la zona que els dos homes els havien robat una cadena d'or amb una estrebada violenta. Després de donar una breu descripció física dels presumptes lladres, la policia els va trobar en una zona propera a l'avinguda. Els Mossos van escorcollar els dos homes i van trobar-los fins a quatre cadenes d'or, que els lladres amagaven dins dues de les sabates esportives que duien. Davant d'això els van detenir per robatori amb violència i intimidació. El mateix dia 5 van passar a disposició judicial i van quedar en llibertat provisional.

Summary: Detenen dos joves per robar quatre cadenes d'or a Lloret de Mar


L'expresident de la Generalitat Artur Mas creu que s'ha d'aprofitar "qualsevol oportunitat" que hi hagi de diàleg entre institucions de l'Estat i catalanes "encara que no hi hagi resultats immediats". D'aquesta manera s'ha expressat en una entrevista a 'El Matí de Catalunya Ràdio' en plena incògnita sobre si el president del govern espanyol, Pedro Sánchez, i el president de la Generalitat, Quim Torra, es reuniran divendres coincidint amb el Consell de Ministres a Barcelona. Mas ha alertat que si no es parla, és "impossible" trobar una solució. De cara a les protestes convocades per a divendres, ha defensat que el sobiranisme no s'ha de moure de l'actitud 100% cívica i ha alertat que si es puja a l'incivisme, es corre el risc de no baixar-hi. L'expresident ha recordat que el sobiranisme sempre ha reclamat diàleg i ha considerat que no s'ha de perdre aquesta bandera. "Quan hi hagi ocasió de dialogar, encara que no hi hagi resultats immediats, cal agafar-nos-hi. Si no es parla després és impossible trobar una solució. Al revés, es van tensionant les posicions i, llavors, no hi ha manera ni de fer una trucada telefònica. I això no porta enlloc", ha argumentat.  L'expresident considera que el govern espanyol es podria haver estalviat fer la reunió del Consell de Ministres a Barcelona "d'aquesta manera" i ha atribuït la "tensió" que s'està vivint a la "mala manera de preparar les coses". "Si havia de ser una oportunitat per al diàleg, el que es fa entre governs és pactar els millors escenaris", ha conclòs. Després que hagi transcendit que el president Sánchez no farà una proposta política fins després del judici de l'1-O, Mas ha respost que "no entén res" perquè, segons ha remarcat, la proposta política "ja s'hauria d'haver fet fa temps". Per a l'expresident, a l'altre costat no hi ha proposta i ha emplaçat el govern espanyol a dir què vol dir "més autogovern".

Summary: Mas creu que s'ha d'aprofitar qualsevol oportunitat de diàleg encara que no hi hagi resultats "immediats"


L'assemblea d'entitats del Seguici Popular de Tarragona ha rebutjat fer la sortida excepcional que acostuma a dur a terme per acompanyar l'entrada del nou arquebisbe a la ciutat. Està previst que Joan Planellas faci aquest pas el dissabte 8 de juny. L'assemblea, celebrada aquest dimecres a la tarda a la sala d'actes de l'Institut Municipal d'Educació de Tarragona (IMET), ha comptat amb la participació de 29 dels 30 elements amb dret a vot. 27 han votat en contra de la sortida, 11 hi han votat a favor i hi ha hagut una abstenció. La votació ha tingut lloc en un context de denúncies de pederàstia a l'arquebisbat tarragoní. La consellera de Festes de l'Ajuntament de Tarragona, Begoña Floria, ha destacat la "normalitat" amb què ha transcorregut el debat i la votació, i ha recordat que atès que es tractava d'una sortida no regulada en el Protocol del Seguici Popular, els elements "havien d'aprovar-ne la participació".  A través d'una nota de premsa difosa des de l'Ajuntament, la consellera també ha recordat que aquest dimarts ja s'havia reunit la Comissió Assessora del Seguici Popular, que va emetre un dictamen en què no recomanava la sortida del Seguici. "Tot i valorant la part històrica i ritual" d'aquestes entrades, "es considera que en el marc social i cultural del moment actual tenen un difícil encaix o justificació" en una societat "progressivament més laïcitzada". I ha afegit: "Entenem que la posició majoritària, que no unànime, de l'assemblea, ha anat en la mateixa línia". Sobre la qüestió dels casos de presumptes abusos sexuals, el dia que es va anunciar el seu nomenament com a arquebisbe de Tarragona Planellas va deixar clara la voluntat d'obrir una investigació per esclarir els que van acabar amb la destitucions de dos rectors a Tarragona - els de Constantí i la Canonja, Xavier Morell, i el d'Arbeca, Josep Maria Font . L'antecessor del nou arquebisbe, Jaume Pujol, havia considerat que els dos acusats havien tingut "mals moments" i que el fet "no era tan greu".

Summary: L'assemblea d'entitats del Seguici Popular rebutja fer una sortida excepcional per rebre l'arquebisbe de Tarragona


El ple de l'Ajuntament de Barcelona ha rebutjat aquest divendres la sentència del Tribunal Suprem perquè considera que la via penal "no ha sigut l'adequada per resoldre una qüestió de caràcter polític". La proposició, acordada entre ERC i JxCat i transaccionada amb BComú, considera que s'ha fet un judici "polític" i "sense les garanties exigibles" i creu que la condemna és "contra tota la ciutadania". A més, el text exigeix la llibertat "immediata" dels presos i les preses "polítics" i el retorn de "les persones exiliades". El PSC, Cs, el PP i Barcelona pel Canvi hi han votat en contra. Els grups també denuncien en el tercer i el quart punt del text la "regressió de drets i llibertats" i es comprometen a treballar conjuntament amb la resta d'institucions i societat civil per trobar "solucions" per l'alliberament dels presos. El cinquè punt de la proposició recull que la resolució del conflicte polític s'ha de canalitzar "a través de les vies democràtiques, el diàleg institucional i l'expressió democràtica de la voluntat de la ciutadania". "Reconeixem que Catalunya té dret a l'autodeterminació", resa aquest punt. El sisè punt constata que la ciutadania pugui mobilitzar-se contra la sentència i a favor de drets i llibertats "de manera pacífica i en ferma defensa dels valors democràtics". També s'expressa el "rebuig absolut" a qualsevol forma de violència. Per últim, s'acorda traslladar el contingut de la proposició a les institucions catalanes i espanyoles, així com a les instàncies internacionals en les quals participa Barcelona. ERC i JxCat celebren l'acord Durant la votació al ple, el regidor republicà Ernest Maragall ha celebrat que hi hagi un "acord ferm" pel rebuig a la sentència, l'alliberament dels presos i perquè els ciutadans votin en un referèndum d'autodeterminació, un acord que considera "de mínims". Des de JxCat, Elsa Artadi ha criticat que la justícia espanyola "ha demostrat molt més ser espanyola que no pas justícia" i que s'hagi basat en una causa "inventada i jutjada" sense cap de les garanties. Divisió al govern municipal La votació de la proposició ha evidenciat un cop més les diferències entre els dos partits al govern: BComú, que hi ha votat a favor, i el PSC, que s'ha situat al costat del PP, Cs i Barcelona pel Canvi. El regidor dels comuns Jordi Martí ha considerat que era "indispensable" que el plenari manifestés el seu rebuig a la sentència, per "injusta" però també perquè suposa la judicialització d'un conflicte "que era polític".  "Mentre un conflicte no tingui gent condemnada, és impossible que hi hagi un diàleg sincer entre les parts", ha dit. Martí també ha matisat, però, que des de BComú no comparteixen "l'estratègia actual de l'independentisme" i ha criticat la "ineficàcia" i la "desorientació política" a Palau, a l'altra banda de la plaça Sant Jaume. Per contra, el primer tinent d'alcaldia, Jaume Collboni, ha reconegut que tot i que totes les sentències són "opinables", en un estat de dret hi ha "separació de poders". En aquest sentit, el regidor socialista ha defensat que el judici s'ha realitzat "en condicions de màxima transparència i garantint el dret de totes les parts". Igual que el PSC, Cs, el PP i Barcelona pel Canvi han votat també en contra de la proposició. Des del grup taronja, Luz Guilarte ha considerat que és "contrària a la democràcia" i ha subratllat que a Espanya "no hi ha presos polítics, sinó persones condemnades" i "falsos exiliats" a l'estranger.  El popular Josep Bou ha remarcat que les sentències "s'han d'acatar" i ha negat que Catalunya tingui dret a l'autodeterminació.  Des de Barcelona pel Canvi, Manuel Valls ha assegurat que la justícia espanyola és "independent" i ha insistit que "no hi haurà independència, ni referèndum ni amnistia".

Summary: El ple de l'Ajuntament de Barcelona rebutja la sentència del Suprem amb els vots favorables de BComú, ERC i JxCat


La compravenda d'habitatges a Catalunya va créixer un 4,81% el 2018 en relació a l'any anterior, segons dades del Col·legi de Registradors d'Espanya. L'any passat es van registrar 81.577 operacions de compravenda, més del 85% de les quals van ser d'habitatge usat. Es tracta de la millor dada en termes absoluts des de 2007 però el creixement més baix des del 2014, després de tres anys amb augments de la compravenda de dos dígits. Pel que fa a les dades trimestrals, el quart trimestre de l'any es van registrar 19.456 operacions, un 6,33% menys que els darrers tres mesos de 2017. Un 12,05% de les vendes registrades a Catalunya entre octubre i desembre de 2018 van ser de compradors estrangers. Pel que fa al nivell d'endeutament hipotecari mitjà del conjunt de l'any, es va situar en una mitjana de 143.759 euros.    Al l'Estat, es van registrar 516.680 operacions de compravenda el 2018, un 11,3% més que l'any anterior i la millor dada absoluta des de 2008. En relació al preu de l'habitatge, s'intensifica la tendència alcista al conjunt de l'Estat amb un creixement interanual del 8,22%.

Summary: La compravenda d'habitatges creix un 4,81% a Catalunya el 2018, segons dades del Col·legi de Registradors


Una sèrie d'accidents a primera hora d'aquest dimarts, entre les set i les nou, han deixat col·lapsats els accessos de Barcelona. Segons ha informat el Servei Català de Trànsit, la circulació s'ha començat a complicar amb un accident poc després de les set del matí al quilòmetre 19 de la Ronda Litoral a l'Hospitalet de Llobregat, en sentit Besòs, on un camió ha fet la tisora i ha obligat a tallat dos carrils. Aquest accident ha afectat la Ronda de Dalt, que ha registrat retencions en tot el seu recorregut, uns 16 quilòmetres, des de la Trinitat fins al Llobregat, i també l'A-2 des de Sant Andreu de la Barca fins a Cornellà de Llobregat, amb 18 quilòmetres de retencions. També a la N-340 s'han registrat dos quilòmetres de cues a Sant Vicenç dels Horts. Un accident a la C-32 a Sant Boi de Llobregat ha obligat a tallar un carril en direcció a Barcelona i s'han produït retencions de fins a tres quilòmetres. A la C-17 hi ha hagut dos accidents, un a Montcada i Reixac en sentit Barcelona, que ha fet tallar dos carrils i s'han registrat quatre quilòmetres de cues, i l'altre a Lliçà d'Amunt al quilòmetre 20 en sentit Vic, amb un turisme implicat i un ferit lleu i quatre quilòmetres de retencions.  A banda, a l'AP-7 un accident a Cerdanyola del Vallès ha causat quatre quilòmetres de cues en sentit Girona, un altre accident a la C-58 a Ripollet amb una col·lisió entre cinc vehicles en sentit Barcelona ha obligat a tallar un carril i s'han registrat aturades des de Terrassa fins a Ripollet.   I fora dels accessos de Barcelona hi ha hagut dos accidents més. Un d'aquest s'ha produït poc després de les deu del matí a l'A-7 a Tarragona i s'ha hagut de tallar un carril en sentit Barcelona. En aquest cas, s'ha registrat un quilòmetre de cues. L'altre accident ha tingut lloc a la C-1412b a Isona i Conca Dellà (Pallars Jussà) on un vehicle ha bolcat i s'han hagut de tallar la via en els dos sentits. Una persona ha quedat ferida a causa d'aquest accident.

Summary: Diversos accidents deixen col·lapsats els accessos de Barcelona


El ple demana al Ministeri de Justícia comuniqui a la fiscal general de l'Estat com avança el procediment  ACN Madrid.- El ple del Consell Fiscal s'ha reunit aquest dimarts i ha acordat demanar al Ministeri de Justícia estar informat de qualsevol "novetat rellevant" del procediment que se segueix a un tribunal de Brussel·les per la demanda civil interposada per Carles Puigdemont i quatre exconsellers contra el magistrat del Suprem Pablo Llarena. Un cop que el Ministeri de Justícia ha acordat la contractació d'un bufet a Bèlgica per defensar tant el magistrat com la jurisdicció espanyola, consideren que és "convenient" que qualsevol moviment es comuniqui a la fiscal general de l'Estat, Maria José Segarra. El Consell Fiscal atén la petició que havien fet cinc vocals d'una associació conservadora.  A finals d'agost, cinc vocals del Consell Fiscal i membres de l'Associació de Fiscals (conservadora) van demanar que Segarra pogués demanar informació al Ministeri de Justícia perquè entenien que aquest òrgan consultiu havia d'estar informat de les decisions que es prenguessin en relació amb aquest cas per "defensar la sobirania dels tribunals espanyols".  Un cop estudiada aquesta petició, el ple del Consell Fiscal ha atès la seva petició i requerirà a Justícia que informi la fiscal de qualsevol "novetat rellevant" en el procediment.

Summary: El Consell Fiscal vol estar informat de qualsevol "novetat rellevant" de la demanda contra Llarena a Bèlgica


El Tribunal Suprem ha rebaixat les penes dels vuit acusats pel cas d'Altsasu perquè ha acordat retirar l'agreujant de discriminació de les condemnes. Així doncs, l'alt tribunal considera que les agressions a dos agents de la Guàrdia Civil i les seves parelles a un bar l'octubre de 2016 no tenen un component ideològic, tal com defensava la fiscalia i la sentència de l'Audiència Nacional. Després de la revisió del Suprem, la condemna més alta passa a ser de nou anys i mig de presó per delictes d'atemptat a agents de l'autoritat, lesions i desordres públics quan l'Audiència Nacional havia condemnat a un màxim de 13 anys. La pena més baixa a l'única dona condemnada que no va arribar a entrar a presó és ara d'un any i sis mesos quan estava condemnada per dos anys. Dos dels magistrats han signat un vot particular en contra de retirar l'agreujant per discriminació, ja que consideren que les agressions es van produir per la "intolerància" dels condemnats envers la Guàrdia Civil.

Summary: El Suprem rebaixa les condemnes dels vuits acusats d'Altsasu perquè retira l'agreujant de discriminació


Figueres ha recuperat part dels pisos de protecció oficial de la plaça Joan Tutau ocupats il·legalment. Les intervencions realitzades per l'Ajuntament en coordinació amb l'Agència de l'Habitatge de Catalunya ha permès alliberar 9 dels 11 habitatges que tenien ocupes dels dos blocs, que sumen un total de 25 pisos.  Des del mes d'abril fins ara, s'han blindat els quadres de subministrament i s'han instal·lat portes reforçades als habitatges buits. El consistori espera que amb els processos judicials que hi ha en marxa s'aconsegueixi alliberar la resta. La voluntat és destinar-los al lloguer social.  Els dos blocs de protecció oficial són objecte d'ocupacions massives des de fa temps. Dels 25 pisos disponibles, 11 tenien inquilins que hi vivien de manera irregular. La situació va provocar problemes de convivència i va obligar a marxar alguns dels residents amb contracte de lloguer. L'Ajuntament hi ha realitzat múltiples operatius contra el frau de llum i aigua. I és que el passat mes de maig un dels ocupes que manipulava un comptador de llum va provocar un petit incendi i va patir cremades de primer grau a les mans i a la cara.  El consistori va reclamar la intervenció de l'Agència de l'Habitatge –propietària dels dos edificis-. Finalment, es van blindar les portes d'accés als comptadors i s'hi van instal·lar alarmes. També s'han posat portes reforçades als pisos que han quedat buits. Les mesures han donat els primers fruits amb la recuperació de 9 dels 11 pisos que estaven en situació irregular. L'Ajuntament espera que els processos judicials que hi ha en marxa permetin alliberar els altres dos. La voluntat és destinar-los al lloguer social.  El regidor de Seguretat, Quim Felip, assegura que mentrestant, els controls policials es mantindran.

Summary: Figueres recupera 9 dels 11 pisos ocupats dels blocs de protecció oficial del Joan Tutau


El portaveu d'ERC, Sergi Sabrià, ha assegurat que la reunió de la permanent nacional d'aquest dilluns ha abordat les paraules del diputat i secretari general adjunt del republicans, Lluís Salvadó, en una conversa telefònica filtrada a Antena3. En emmarcar-les en una "broma" i en denunciar "guerra bruta", Sabrià ha admès també que les "disculpes molt necessàries" de Salvadó aquest cap de setmana no els permeten encara "donar el tema per tancat". I per això, amb la mirada posada al grup parlamentari, Esquerra comunicarà "les properes hores allò que s'hagi decidit", després que Salvadó es posés a disposició del partit aquest diumenge. "Quan tinguem una resposta definitiva la farem saber de seguida", ha assegurat Sabrià en una roda de premsa que s'ha endarrerit una hora i en què també ha afirmat que denunciaran el programa 'Espejo Público' per "l'ús i l'abús" d'aquesta gravació.  El portaveu d'ERC ha carregat contra un Estat "corcat" i veu en la filtració de la polèmica conversa un "exemple més de la repressió". "La guerra bruta no ens farà moure ni un mil·límetre de les conviccions; les paraules són desafortunades i inacceptables malgrat que siguin fruit d'una violació inacceptable de la seva intimitat", ha afegit el també portaveu parlamentari.  Sabrià ha defensat que Salvadó se n'ha mostrat "avergonyit" i ha insistit que el marc de la conversa telefònica és una "broma". "Ningú pot pensar que aquest sigui el pensament de Lluís Salvadó", ha resolt. En aquest context, el també diputat d'Esquerra ha lamentat que l'Estat "gravi converses privades" i les difongui "un dia determinat per acabar amb els actius" del procés. I "Salvadó n'és un", ha reblat.

Summary: ERC anunciarà la decisió sobre Salvadó "les properes hores"


L'entorn de Carles Puigdemont afirma que el president cessat pel govern espanyol tornaria a Catalunya si l'executiu comanat per Mariano Rajoy li garantís que no l'arrestaria. Ho ha dit el director de comunicacions internacionals de Puigdemont, Joan Maria Piqué, en una entrevista a la BBC, després de recordar que el president cessat ja ha fet front a la justícia, perquè quan va anar a Brussel·les no hi havia càrrecs contra ell i de seguida que n'hi va haver es va presentar davant dels jutjats belgues. A banda, Piqué ha afirmat que, en cas de ser investit, Puigdemont podria governar des de Brussel·les. Ho ha considerat "perfectament possible" en ple segle XXI, i ha recordat que, per exemple, el president dels Estats Units utilitza Twitter com a font principal d'interacció als EUA.

Summary: L'entorn de Puigdemont afirma que tornaria si el govern espanyol li garantís que no l'arrestaria


Xina és un dels mercats on el Patronat de Turisme Costa Brava-Girona hi té la vista posada des de fa anys. El turista xinès comença a viatjar cada vegada més pel seu compte –al marge dels paquets turístics- i la demarcació vol estar preparada per rebre'ls. Per això, el Patronat de Turisme ha encarregat a una estudiant xinesa que fa el doctorat a la UdG, Kerry Lin, que elabori i pengi diferents continguts a les xarxes socials turístiques de més tirada a la Xina (serien equivalents a Twitter i Trip Advisor) per donar a conèixer els atributs de la Costa Brava i el Pirineu. Paral·lelament, aquest dimarts s'ha organitzat la primera sessió formativa adreçada a empresaris, municipis i institucions perquè coneguin millor les necessitats dels turistes xinesos i s'hi comencin a adaptar. El Patronat, a més, està treballant per traduir el portal web al xinès.

Summary: El Patronat de Turisme de Girona usa les xarxes socials xineses per penjar continguts i captar visitants


L'experiència 'Benvinguts a Pagès' torna a Catalunya el cap de setmana de l'1 i 2 de juny. La gran festa  de la pagesia catalana celebra aquest 2019 la quarta edició i suma més de 55.000 visitants en les tres edicions anteriors. Conèixer vaques de raça Bruna del Pirineu, acompanyar els pagesos d'una horta ecològica de Girona, descobrir les darreres embarcacions de pesca a la Barceloneta o bé posar-se el vestit d'apicultor per entendre el procés d'elaboració de la mel a les Garrigues són algunes de les activitats proposades. La iniciativa de país permet a un públic molt ampli experimentar la vida a pagès, redescobrir l'origen dels productes que es consumeixen cada dia i omplir el rebost. El cap de setmana de 'Benvinguts a Pagès' gira al voltant de les visites gratuïtes a prop de 200 granges i explotacions agrícoles, ramaderes i pesqueres de Catalunya. L'experiència es complementa amb la participació de més de 130 restaurants, que ofereixen el menú 'Benvinguts a Pagès' amb productes de temporada i de proximitat, i les estades a més de 200 allotjaments rurals. Finalment, durant el primer cap de setmana de juny també es programen més d'un centenar d'activitats complementàries (fires gastronòmiques, visites guiades, col·loquis, concerts, passejades i exposicions, entre d'altres). Una oferta per a totes les edats L'esdeveniment es dirigeix a un públic divers i transversal. Des de públic familiar, en què els nens i nenes són protagonistes tot descobrint l'origen dels aliments i tenen contacte amb els animals, al públic foodie, que busca els productes més saborosos i autèntics sobre el terreny, que són de proximitat i sense intermediaris. Les visites guiades gratuïtes s'ofereixen sense reserva prèvia i acaben amb un tast de productes que els visitants poden adquirir, tot seguit, i emportar-se a casa. A través de la pàgina web www.bengingutsapages.cat el públic pot planificar les visites per territoris o bé per productes i escollir qualsevol de les propostes de granges i pagesos inscrites.  Aquest any s'incorpora com a novetat l'opció de cercar pagesos que tenen produccions ecològiques. L'oferta de productes de proximitat i de temporada d'horta, fruita, verdura, làctics, cereals, carn, peix, oli, mel i cereals, entre d'altres, és molt complerta. L'experiència obté una bona acollida del públic, que puntua les visites amb una nota mitjana que supera el 9. El cap de setmana de portes obertes de la pagesia desestacionalitza el turisme i potencia el redescobriment del territori en una experiència rodona en què també s'incorporen rutes. Els itineraris faciliten les visites del cap de setmana o bé d'una única jornada a partir de propostes concretes gastronòmiques i d'interès patrimonial i natural.  'Benvinguts a Pagès' és una iniciativa de la Generalitat, en una actuació coordinada del Departament d'Agricultura a través de Prodeca, el Departament d'Empresa i Coneixement, a través de l'Agència Catalana de Turisme, i de la Fundació Alícia. Hi col·laboren els consells comarcals, consorcis i oficines de turisme així com nombroses entitats i associacions del sector d'arreu de Catalunya.

Summary: El cap de setmana de l'1 i 2 de juny torna 'Benvinguts a Pagès', la gran festa de la pagesia catalana


El conseller d'Interior, Jordi Jané, ha recordat que el president de la Generalitat, Carles Puigdemont, i el Govern li han "reafirmat en més d'una ocasió la plena confiança amb l'alta responsabilitat" que té, preguntat per les declaracions del portaveu del Secretariat Nacional de la CUP, Quim Arrufat, en una entrevista a Catalunya Ràdio aquest dilluns al matí. Arrufat ha afirmat que Jané "no ha fet la feina" ni "les modificacions necessàries perquè la conselleria estigués alineada amb el procés independentista". Jané s'ha limitat a subratllar que des de la seva conselleria se senten "plenament legitimats" pel Govern i el seu president i ha preferit no entrar en detall en les valoracions d'Arrufat.

Summary: Jané respon a Arrufat que té "la confiança plena" del president de la Generalitat i del Govern


L'expresidenta del Parlament Carme Forcadell ha tornat a assegurar que la declaració d'independència del 27 d'octubre no tenia valor jurídic, sinó simplement polític, i pretenia forçar el govern espanyol a negociar. Ho diu en el seu recurs d'apel·lació presentat davant la Sala Segona del Suprem contra la interlocutòria de presó que va dictar el magistrat Pablo Llarena divendres passat. Forcadell diu que no va cometre cap delicte de rebel·lió, com a màxim el de desobediència, com els seus companys sobiranistes de la Mesa de la cambra, i que no té cap intenció de fugir ni de seguir en política activa. Després de presentar un recurs de reforma davant del mateix Llarena per la interlocutòria de processament, Forcadell també ha presentat recurs d'apel·lació, aquest cop davant la sala d'apel·lacions, per la interlocutòria de presó. L'escrit de l'advocada Olga Arderiu és força contundent i recrimina a Llarena diversos aspectes. Així, considera que la citació de Forcadell i altres cinc diputats per divendres no és legal, ja que cap part acusadora l'havia demanat i estava clar que era per dictar mesures cautelars més restrictives de les que ja tenia, cosa que la llei no preveu. Sobre el delicte de rebel·lió, diu que és inexistent perquè no hi va haver cap aixecament públic ni violent, i menys encara amb participació seva. De fet, recorda que el Codi Penal estableix una atenuant pels acusats de rebel·lió si deposen les armes abans d'usar-les. Per això, l'advocada constata la paradoxa que Forcadell, en no tenir armes, no pugui gaudir d'aquesta atenuant. Del 20 de setembre, diu que no hi va haver cap incident violent, i com a molt un delicte de danys als cotxes de la Guàrdia Civil comesos per una minoria anònima. Ella va passar per la zona uns dos minuts i no va fer cap proclamació pública. La mateixa tarda va anar a una concentració a Sabadell en el mateix sentit. L'endemà va demanar davant del TSJC l'alliberament dels detinguts i va instar a votar l'1-O, i el 22 de setembre va anar a la Ciutat Judicial a rebre els detinguts. En tots els casos, va fer tuits a favor de la pau i la participació en el referèndum. Sobre el dia 1 d'octubre, ha dit que hi va haver més de 1.000 ciutadans ferits, i que si haguessin volgut fer mal a la policia haguessin causat més lesions entre els agents. En canvi, només hi va haver una persona arrestada. Sobre les manifestacions del següents dies, Forcadell diu que no eren per demanar la independència, sinó per protestar per la violència policial. Finalment, sobre el 27 d'octubre, reitera que ella com a presidenta del Parlament no pot vetar cap proposta de resolució si està vinculada al debat que s'ha tingut al ple de la cambra. Per això va permetre la votació de totes les propostes. La que va ser aprovada, en la seva fase declarativa, no resolutiva, propugnava la república catalana. Així, segons la lletrada, les resolucions del Parlament són manifestacions de voluntat i aquella en concret tenia com a finalitat "exclusivament aconseguir iniciar una via de negociació amb el govern central". La prova, segons Forcadell, és que el mateix dia es va aprovar l'aplicació de l'article 155 i no es va instar a la violència de les masses, es va acatar la decisió i es va participar a les eleccions del 21 de desembre. De fet, en diversos apartats del recurs, l'advocada assegura que Forcadell sempre va seguir el reglament, que no li permet limitar els debats o les votacions ja que el ple és sobirà. Per això, diu que no se la pot acusar de rebel·lió, sinó com a màxim de desobediència, com a la resta de membres sobiranistes de la Mesa. Tot i així, considera que la inviolabilitat parlamentària impedeix jutjar-la per opinions expressades a la cambra. Llarena també retreia a Forcadell el seu passat com a presidenta de l'ANC per situar-la en el centre de l'estratègia independentista. La seva advocada recorda que va deixar l'entitat el 2015, quan va ser nomenada presidenta del Parlament, i que fins aleshores cap manifestació massiva convocada per l'entitat va patir cap incident. Sobre el risc de fugida, diu que no pot tenir-se en compte només perquè Marta Rovira fugís del país. Així, recorda que Forcadell ja era investigada al TSJC i va acudir a totes les cites, des del primer moment se la va encausar per rebel·lió al Suprem i sempre ha complert els requeriments judicials, com entregar el passaport, no sortir de l'estat espanyol i acudir setmanalment als jutjats. També assegura que si hagués volgut fugir ja ho hauria fet, i no creu que hi hagi cap element nou que augmenti aquest risc com la suposada infraestructura internacional dels independentistes. Sobre el possible risc de reiteració delictiva, l'advocada recorda que dos dies abans Forcadell havia renunciat a l'escó i que això mateix va ser el que la fiscalia va tenir en compte, entre altres coses, per demanar la llibertat sota fiança de Joaquim Forn. A més, Forcadell ja ha anunciat que vol tornar a la seva plaça de funcionària a l'Escola Industrial de Sabadell. L'advocada, a més, recrimina a Llarena que insti els acusats a admetre els delictes, cosa que la llei no permet. Per tot això, Forcadell demana la seva llibertat provisional i al·lega que s'estan vulnerant el seu dret a un judici just i les seves llibertats d'expressió, de manifestació, d'ideologia i de representació política.

Summary: Forcadell reitera al Suprem que la declaració d'independència del 27 d'octubre només volia forçar la negociació amb Madrid


Tardà critica que el govern espanyol hagi escollit “estúpidament" la via "de la repressió" ACN Madrid.-La secretària general d’ERC, Marta Rovira, ha advertit aquest dilluns des de les portes del Suprem –on ha acompanyat l’exconseller de Presidència Francesc Homs al judici pel 9-N- que “l’única manera de sortir de la situació en que estem és votant, fent un referèndum i decidint”. “Estarem al costat de tots aquells que a més del seu dia a dia polític tenen un expedient judicial i es veuen amb la obligació d’acudir davant d’un tribunal per haver fet un pla absolutament democràtic i per haver obeït el mandat democràtic dels ciutadans”, ha dit. El portaveu d’ERC a Madrid, Joan Tardà, ha recordat que “ho vulgui o no ho vulgui” l’Estat hi ha una majoria de ciutadans a Catalunya que vol votar, i “la democràcia és imbatible”. El portaveu adjunt al Congrés, Gabriel Rufián, també ha advertit que ERC sempre estarà al davant d’un Estat “indigne” que “persegueix a gent per les seves idees”.  Tots tres han format part de la comitiva de suport a Homs, que a partir d’avui és jutjat al Suprem per l’organització del 9-N. Rovira ha recordat que avui en dia ja hi ha 400 expedients judicials oberts. “Nosaltres estarem defensant tots aquells que exerceixen la política democràticament i entenem que el que passa a Catalunya és per intentar impedir que els ciutadans de Catalunya votin i decideixin”. “Cada vegada que hi hagi un expedient judicial el convertirem una altra en política: posarem les urnes, votarem i decidirem”, ha dit. El portaveu d’ERC a Madrid, Joan Tardà, també ha criticat que el govern espanyol hagi elegit “la via de la repressió creient estúpidament que amb això poden resoldre un problema que afecta la democràcia”. “Sembla mentida que amb tants intel·lectuals, acadèmics, fundacions i govern siguin tan tontos de no entendre que la democràcia és imbatible i que la societat espanyola i catalana no permetran una resposta autoritària”.  El portaveu adjunt d’ERC al Congrés, Gabriel Rufián, també ha advertit que més enllà de “noms, sigles i ideologies” la seva formació estarà en la defensa del “dret inherent” de qualsevol ciutadà i de qualsevol democràcia com és el de “poder votar”. “Estem davant d’un Estat que persegueix rapers, tuiters, independentistes, que els amenaça amb judicis, sentències i amb segons quines editorials, i que en canvi protegeix i col·loca a suposats corruptes, o a persones que han gestionat coses de forma molt sospitosa”.  “Nosaltres entenem que això és la campanya del ‘no’ de l’Estat, la del ‘no’ del PP i la del ‘no’ del govern, que potser fa el que fa perquè d’aquesta manera guanya eleccions “ i “nosaltres volem defensar el que vol el 80% de Catalunya, que vol decidir el seu futur i votar ‘sí’ o ‘no’”, ha dit. Segons Rufián, davant un Estat “indigne” que “persegueix a gent per les seves idees” ERC “sempre estarà al davant”. “Ens veurem a les urnes”, ha conclòs.

Summary: Marta Rovira, a les portes del Suprem: “L’única manera de sortir de la situació en que estem és votant”


Cal que les autoritats i els reguladors entrin en una etapa de ‘’calma’’ reguladora per acabar amb aquesta conjuntura d’incertesa de política normativa que viu el sistema financer europeu, segons ha defensat Gonzalo Gortázar, conseller delegat de CaixaBank en una conferència en el Círculo Ecuestre. Després d’aquesta reflexió, el directiu ha afirmat de manera contundent que ‘’ara toca una pausa’’ en la política reguladora. Gortázar ha qualificat la conjuntura del sistema bancari de ‘’dura’’ i difícil per a la banca per a la rendibilitat del sistema financer i ha defensat la necessitat de la diversificació perquè avui dia només amb la gestió de ‘’dipòsits i crèdits no arriba per a guanyar-se el pa’’.   El conseller delegat ha pronunciat una conferència en el Círculo Ecuestre sota el títol ‘Desafiaments del sector financer i procés de transformació de la banca’ davant d’uns 150 empresaris.  El directiu de l’entitat que presideix Isidre Fainé ha explicat que la incertesa reguladora en la banca planeja dia rere dia i impedeix en aquests moments que quan una entitat signa un crèdit, el banc no té la certesa del consum de capital que li suposarà perquè en els següents mesos pot canviar la legislació. En la seva intervenció, Gortázar ha plantejat que l’exercici del 2016 era un any que clarament presenta un conjuntura de major ‘’risc’’ per a la banca però amb un condicionant positiu que serà el de tenir un entorn més favorable amb registres de major creixement econòmic que es mantindran a l’estat espanyol, per sobre de la mitjana de la Unió Europea.  La incertesa per al sector bancari es presenta per un situació marcada per un baix creixement de la rendibilitat en un entorn de baixa activitat financera perquè la cartera de crèdit, el que suposa la partida de vendes del banc, segueix reduint el seu volum de negoci com a conseqüència de la tendència de despalanquejament que viuen les entitats financeres.  Amb una cartera de crèdit que es redueix trimestre rere trimestre i una conjuntura de baixos tipus d’interès que hipotequen el resultat del marge d’interès, el que recull l’activitat ordinària del negoci bancari, l’única sortida per a la banca és la diversificació. No es pot centrar la rendibilitat del sector en la gestió dels dipòsits i del crèdit perquè ‘’no dóna per a guanyar-se el pa’’, ha reblat.  A la gestió dels dipòsits i la concessió del crèdit cal afegir la venda d’un televisor, la venda d’un fons d’inversió, la comercialització d’una targeta de crèdit, la contractació d’un pla de pensions, en definitiva una sèrie de productes financers que no formen part del negoci típicament bancari. De fet, ha assegurat Gortázar, la meitat de la rendibilitat del banc procedeix d’aquestes activitats financeres i no del negoci purament bancari.  El conseller delegat ha assegurat que la recuperació que viu l’economia en general des del segon semestre del 2013 encara no ha arribat al sector bancari perquè la seva rendibilitat està condicionada negativament per un escenari de tipus d’interès ‘’molt baixos cosa que impedeix a la banca créixer en vendes. Unes vendes que tenen el seu reflexa en l’evolució de la línia del marge d’interessos del compte de resultats de les entitats.

Summary: Gonzalo Gortázar defensa que ‘’ara toca una pausa’’ en la política reguladora del sistema financer


El president Quim Torra i l'expresident Carles Puigdemont faran una reunió de treball dissabte a la Delegació del Govern davant de la Unió Europea, a Brussel·les, on també participaran alguns consellers de l'actual executiu i "a l'exili". Per ara, està previst que la consellera de la Presidència i portaveu Elsa Artadi, així com també els consellers Damià Calvet, Jordi Puigneró, Laura Borràs, Miquel Buch i Àngels Chacón es desplacin a la capital europea, segons va poder saber l'ACN. Abans de la trobada, el president Quim Torra visitarà la delegació amb la delegada Meritxell Serret, exconsellera d'Agricultura. Està previst que Torra i Puigdemont facin una roda de premsa conjunta des de la delegació.  La visita de Puigdemont a la delegació serà la primera que l'expresident faci al recinte des que és a l'estranger, ja que durant el període del 155, també durant la seva estada a Brussel·les, el govern espanyol va vetar-li l'entrada, arribant a tancar l'edifici per evitar que s'hi trobés amb el president del Parlament, Roger Torrent.  També serà la primera vegada que Torra visiti la nova delegada davant de la Unió Europea, Meritxell Serret des que és en el càrrec. En el seu anterior viatge a Brussel·les com a president, Torra es va reunir amb els exconsellers a Bèlgica a la 'Casa de la República' però no va visitar la delegació.  A la tarda de dissabte, Puigdemont i Torra es desplaçaran a la 'Casa de la República', a Waterloo, on es farà un acte pel retorn de l'expresident a Bèlgica. L'acte comptarà amb la participació de membres de la societat civil, familiars de presos i "altres persones exiliades".

Summary: Torra i Puigdemont es reuniran dissabte amb consellers del govern "i a l'exili" a la delegació de Brussel·les


El Departament de Salut ha programat el restabliment gradual dels serveis d'atenció primària a l'àrea bàsica de salut d'Amposta –que inclou els CAP de la capital del Montsià, Santa Bàrbara i quatre consultoris locals- a partir de mitjan mes de setembre, amb el retorn de vacances del gruix de professionals i "sempre que la situació epidemiològica ho permeti". El pròxim dia 14 el CAP de Santa Bàrbara iniciarà un circuit COVID per efectuar proves PCR a casos sospitosos i el  23 es reprendrà l'atenció odontològica. A partir del 28 de setembre els professionals del CAP d'Amposta recuperaran l'horari i les assignacions habituals. Salut també preveu que aquest mateix dia reobrin els consultoris locals de Masdenverge, Freginals, la Galera i Godall. Malgrat la implantació del circuit diferenciat per als testos al CAP de Santa Bàrbara, que s'efectuaran en un horari establert pendent de concretar, les proves PCR per a contactes se seguiran efectuant al punt centralitzat del CAP d'Amposta. En aquest últim centre, el retorn a l'activitat dels professionals amb l'horari i els pacients assignats habitualment tindrà en compte l'atenció diferenciada dels usuaris amb simptomatologia compatible amb la covid-19.  També seguiran donant atenció a les residències d'avis i les tasques de control assignades arran de la pandèmia. El circuit COVID es mantindrà a Amposta les 24 hores, així com la realització de proves PCR a casos i contactes estrets. A partir del 28 recuperen els horaris previs els serveis de pediatria, odontologia i atenció a la salut sexual i reproductiva –aquest últim, també al CAP de Santa Bàrbara aquesta mateixa data-. Igualment, el mateix 28 de setembre Salut preveu la reobertura dels consultoris de Masdenverge, Freginals, la Galera i Godall en un horari d'atenció "el més ampli possible". Malgrat aquesta previsió, Salut remarca que la planificació es pot veure modificada per l'evolució de la pandèmia i recorda que el contacte previ amb el centre continua sent "vital" sempre que sigui possible. Es desplegaran campanyes de difusió a la població sobre les vies de contacte. Amb el retorn, l'agenda dels professionals estarà repartida a meitats iguals per atencions presencials i no presencials, un percentatge que es pot modificar segons l'evolcuió de les dades epidemiològiques tant de professionals com afectats. Segons ha anunciat la directora territorial del Departament de Salut, durant els primers dies de setembre es detallarà el retorn de l'atenció de la resta de CAP i consultoris de totes les àrees bàsiques de Salut de les Terres de l'Ebre, uns canvis que s'implementaran abans de finals de setembre si la situació epidemiològica ho permet.

Summary: Salut preveu restablir els serveis d'atenció primària als CAP d'Amposta i Santa Bàrbara a partir de mitjan setembre


Centenars de persones s'han concentrat aquest dimarts a València davant la delegació del govern espanyol i a les subdelegacions d'Alacant i Castelló de la Plana per a reclamar la llibertat dels president d'Òmnium Cultural i l'Assemblea Nacional Catalana (ANC), Jordi Cuixart i Jordi Sànchez, , enviats a presó aquest dilluns per l'Audiència Nacional per un presumpte delicte de sedició. Convocats per Acció Cultural del País Valencià (ACPV) i altres entitats com la Plataforma pel Dret a Decidir o el col•lectiu 'Va de democràcia' les concentracions han tingut com a lema  'Llibertat Jordi Cuixart i Jordi Sànchez. Democràcia'. Durant les concentracions s'ha llegit un manifest i s'han guardat cinc minuts de silenci per expressar l'alarma social i preocupació "per la deriva autoritària" i per demanar la llibertat de Cuixart i Sànchez.

Summary: Cinc minuts de silenci al País Valencià per la llibertat de Cuixart i Sànchez i en favor del diàleg


El president de PDeCAT, David Bonvehí, ha situada la Diada de l'Onze de Setembre com l'inici del curs polític, on el partit vol "centrar el país" per la recuperació econòmica i social. Acompanyat de l'exconsellera Àngels Chacón, Bonvehí ha atès els mitjans després de l'ofrena floral al monument de Rafael de Casanova. El president de la formació nacionalista ha assegurat que el partit vol ser "propositiu i positiu" per fer avançar Catalunya. Al PDeCAT, que també ha tingut paraules de record pels "presos polítics i exiliats", l'ha acompanyat una comitiva del PNB.

Summary: El PDeCAT situa la Diada com l'inici d'un curs polític on cal "centrar el país" per la recuperació econòmica i social


El vicesecretari de Comunicació del PP, Pablo Casado, ha destacat la “unitat” del partit i ha felicitat Soraya Sáenz de Santamaría pels seus resultats, però ja ha apel·lat al suport dels afiliats que s’han decantat per les opcions que no han passat a la segona volta, en referència especialment al 26% que ha votat Cospedal. “Defensaré aquesta candidatura fins el final”, ha afirmat, perquè “els dos que passem a la segona volta tenim un resultat molt igualat”.En aquest marc ha assegurat que la seva ja és una proposta d’integració. “A la meva candidatura hi cap tot el partit, perquè represento un projecte on tothom s’hi pot sentir identificat”, ha afirmat abans de recordar que ha treballat “molts anys” amb Cospedal i de la mà, també de Margallo i José Ramón García Hernández. En aquest sentit ha obert la porta a integrar De Cospedal a la seva candidatura i ha anunciat que li plantejarà perquè tots dos coincideixen “en l’essencial”.

Summary: Pablo Casado desestima la llista única i apel·la als vots de Cospedal


L'atur registrat va retrocedir en 15.670 persones al juliol a Catalunya comparació al juny i la xifra de desocupats es va situar en 469.349 treballadors, segons ha informat aquest dimarts el Ministeri de Treball i Economia Social. Concretament, el descens va ser del 3,23%, mentre que en relació amb el mateix mes de l'any passat, es van registrar 110.519 aturats més (+30,8%). Pel que fa a l'afiliació a la Seguretat Social, Catalunya va guanyar 34.191 treballadors, un 1,03% més que fa un mes però en canvi són 156.186 menys que el juliol del 2019, un 4,44% menys. Al conjunt de l'Estat, l'atur registrat va caure en 89.849 persones, fins als 3.773.034 desocupats, és a dir un 2,33% menys que al juny però un 25,3% més que fa un any (+761.601). Quant a l'afiliació a la Seguretat Social, va créixer en 161.218 persones, un 0,87% més que el mes anterior, però en canvi són 747.656 menys que fa un any, és a dir, un 3,83% menys. Així, l'atur registrat a Catalunya torna a caure per primera vegada des de l'esclat de la pandèmia. L'últim mes en què el nombre de desocupats va disminuir va ser el març, just quan el govern espanyol va decretar l'estat d'alarma. Generalment, el juliol acostuma a ser un mes on l'atur s'incrementa, ja que bona part de les contractacions per a la campanya d'estiu en concentren al maig i al juny. En aquest sentit, l'anunci de noves mesures per al desconfinament –la reobertura de fronteres es va anunciar a finals de juny- ha contribuït a aquest canvi de tendència. Cal destacar, però que les dades del Ministeri de Treball no inclouen els centenars de milers afectats per un Expedient de Regulació Temporal d'Ocupació (ERTO). Per altra banda, Catalunya es presenta com la tercera comunitat de l'Estat on més ha disminuït l'atur registrat en termes intermensuals. Només la superen Andalusia, amb una reducció de l'atur de 21.901 persones, i el País Valencià, amb 21.782 ocupats més. Comunitats com Múrcia i Madrid, en canvi, han vist com la crisi del coronavirus continua perjudicant l'ocupació. A Múrcia, l'atur registrat ha crescut en 1.309 persones, mentre que a Madrid ho ha fet en 6.339. Afectació per sectors Pel que fa al tipus d'activitat econòmica, l'agricultura va ser l'únic sector on l'ocupació es va quedar estancada durant el mes de juliol. A Catalunya, l'atur registrat dins aquesta branca va créixer en 187 persones, fins a les 9.191. En la indústria i la construcció, en canvi, l'atur es va reduir en 1.172 i 1.105 persones, respectivament. Segons les dades del Ministeri de Treball, el sector industrial suma 49.117 aturats, mentre que la construcció arriba als 35.567. La caiguda de l'atur registrat durant el mes de juliol a Catalunya ve donat, majoritàriament, pel sector serveis. En concret, el nombre de persones desocupades dins aquesta branca es va reduir en 14.070. La contractació, també a l'alça Durant el setè mes de l'any, el nombre de contractes signats a Catalunya també es va incrementar respecte al juny. Segons indiquen les últimes dades, al juliol es van firmar 239.044 contractes, un 45,4% més respecte al mes anterior. No obstant això, la xifra de contractacions es manté molt per sota els volums registrats durant el mateix període de l'any anterior, concretament un 32,2% menys. Dels nous contractes signats a Catalunya, el 87,7% són temporals, mentre que la resta corresponen a contractes indefinits. Al conjunt de l'Estat, la fotografia és pràcticament la mateixa. Al juliol es van signar 1.536.122 contractes, un 32,5% més en comparació amb el mes anterior. Tenint en compte la variació interanual, però, el descens de la contractació és del 29,5%.

Summary: L'atur registrat baixa en 15.670 persones al juliol a Catalunya i la xifra de desocupats se situa en 469.349


El Parlament ha constatat aquest dijous que "no hi ha cap motiu" per aplicar l'article 155 a Catalunya un altre cop i ha aprovat també "comprometre's en la defensa" de les institucions catalanes. Així ho defensa un text promogut pels comuns que ha rebut l'aval també de la resta de grups, excepte el 'no' de Cs i el PPC. I d'altra banda, s'ha rebutjat, amb el sentit de vot inversos, una altra proposta de resolució que deia just el contrari que la dels comuns, impulsada en aquest cas per Cs. La formació taronja defensava que hi ha ara les condicions a Catalunya que "obliguen" el govern espanyol a posar en marxa aquest procediment.  Durant el debat sobre el ple del 6 i el 7 de setembre d'aquesta setmana a la cambra, Cs defensava que sí que hi ha el marc polític per fer passos cap a un nou 155 amb "l'objectiu d'evitar que es continuï atemptant greument contra l'interès general i violant els drets i lliberts de milions de ciutadans per part del Govern".  La formació taronja argumentava aquest punt d'una moció davant la "persistència" del Govern en accions que pretenen "deposar l'ordre constitucional i estatuari", davant del "desgovern que reina als carrers i espais públics, molts cops encoratjat" per l'executiu i per les propostes "a favor de les vies bèl·liques com l'eslovena". Els d'Inés Arrimadas creuen que tot plegat "genera dubtes a la ciutadania sobre els seus drets i la seva seguretat".  D'altra banda també s'ha rebutjat una proposta de resolució del PPC que volia constatar que l'aplicació de l'article 155 l'any passat – a través de "l'Estat de Dret i els mecanismes legítimament democràtics previstos"- va fer "possible garantir i protegir l'autogovern" de Catalunya. Ha rebut l'aval de populars, socialistes i la formació taronja, i el vot en contra dels grups sobiranistes.

Summary: El Parlament constata que "no hi ha cap motiu" per aplicar el 155 a Catalunya


La policia espanyola ha detingut a Alacant el considerat com el "cervell" d'una organització acusada d'haver robat més de 1.000 milions de dòlars amb centenars de ciberatracaments a entitats bancàries de tot el món comesos des de l'estat espanyol. Segons que ha informat la policia, el detingut és un home de nacionalitat ucraïnesa que, juntament amb altres tres membres de l'organització, de nacionalitats russa i ucraïnesa, infectaven amb un programari maliciós els sistemes informàtics d'entitats bancàries. Els delictes els haurien comès principalment a entitats de Rússia, però també a Bielorússia, Azerbaidjan, Kazakhstan, Ucraïna i Taiwan. Els detinguts haurien pres el control dels sistemes crítics que els permetia buidar caixers de forma remota, alterar saldos o modificar comptes. L'operació han comptat amb el suport operatiu de l'FBI i d'Interpol. L'organització criminal va atacar durant el primer trimestre del 2017 caixers situats al centre de Madrid realitzant extraccions fraudulentes per un valor de mig milió d'euros. 5 milions de dòlars de mitjana en cada operació Des que van començar a operar l'any 2013 aquest grup va aconseguir accedir a pràcticament tots els bancs de Rússia. Els beneficis obtinguts amb cada atac, que superaven el milió i mig de dòlars de mitjana, eren convertits immediatament en moneda digital amb la finalitat de facilitar el seu moviment en una xarxa internacional de blanqueig de capitals. En el registre realitzat en el domicili del detingut s'han intervingut equips informàtics, joies valorades en 500.000 euros, diversa documentació i dos vehicles d'alta gamma, entre d'altres efectes. A més s'han bloquejat comptes bancaris i dos habitatges valorades en prop de 1.000.000 d'euros. En roda de premsa, el ministre de l'Interior, Juan Ignacio Zoido, ha dit que aquesta operació és una de les més importants de la Unitat Central de Ciberdelinqüència de la policia espanyola per la transcendència internacional del cibercriminal detingu.  Zoido ha dit que aquesta unitat ha treballat en més de 500 investigacions vinculades a delictes a la xarxa durant el 2017 com estafes, blanqueig de capitals, delictes contra la propietat intel·lectual i industrial, suplantacions d'identitat o pornografia infantil, amb la detenció de 383 persones.   L'arrestat dirigia aquesta organització criminal des d'Espanya creada a finals de l'any 2013 i integrada per tres individus amb els que havia establert contacte a través de fòrums a Internet i amb els quals no mantenia contacte personal algun. La policia ha informat que els ciberdelinqüents necessitaven el suport d'altres grups criminals per coordinar el treball de les "mules" encarregades de les extraccions de diners en efectiu dels caixers atacats i que fins l'any 2015 va ser la màfia russa l'encarregada d'aquesta comesa i a partir del 2016 ho va fer la màfia moldava. Software maliciós Des de la seva constitució fa cinc anys els cibercriminals van evolucionar el programari maliciós emprat en els seus ciberatacs. Entre 2013 fins a mitjans de 2017, la banda criminal va desenvolupar diversos d'ells, denominats anunak i carberp, que van canviar quan les empreses de seguretat van desenvolupar mecanismes de detecció. A partir d'aquí van decidir desenvolupar una nova eina, anomenada Cobalt Strike, d'accés remot, que va utilitzar l'organització com a part de les seves ciberatacs. Durant aquest període, no només van atacar a bancs de Rússia, sinó que van ampliar la seva activitat criminal a altres entitats d'antigues repúbliques soviètiques i fins i tot a Taiwan. Des de mitjans de l'any 2017 l'organització criminal es va centrar en el desenvolupament d'una nova eina indetectable que tenia majors capacitats i sofisticació. Quan van tenir disponible una versió d'avaluació van provar la seva efectivitat per penetrar en els sistemes d'entitats bancàries d'arreu del món tenint previst utilitzar-la per les seves ciberatacs de forma imminent.  Enviament massiu de correus fraudulents L'atac començava amb l'enviament massiu de correus electrònics fraudulents suplantant la identitat d'organismes o empreses legítimes i dirigits a una multitud d'adreces de correu electrònic d'empleats d'entitats bancàries de tot el món. Aquests correus s'adjuntaven un fitxer, generalment en format .RTF o .DOC, que contenien un codi maliciós que feia possible explotar alguna vulnerabilitat no actualitzada en els sistemes informàtics de les víctimes.  Un cop l'empleat rebia el correu electrònic i obria el fitxer adjunt, i en aquells casos en que la vulnerabilitat no es trobava degudament actualitzada a l'ordinador de l'empleat, s'executava en el seu ordinador un codi maliciós. La descàrrega d'un paquet del programari permetia el control remot del mateix des de servidors de comandament i control. Quan els cibercriminals aconseguien el control, podien moure a la seva voluntat els caixers automàtics ordenant-los remotament que s'expedissin diners, executaven modificacions de saldo en comptes concretes per a realitzar posteriorment extraccions amb targetes associades, o desviaven transferències de grans quantitats de diners a comptes de l'organització.  De la investigació es dedueix que, al llarg de la seva activitat, l'organització va aconseguir prendre el control de la xarxa de la pràctica totalitat dels bancs de Rússia, extraient diners d'uns 50 d'ells, aquells que per les seves característiques i estructura podrien reportar majors beneficis. L'impacte econòmic ocasionat amb les seves activitats delictives s'estima en més de 1.000 milions de dòlars. Entre els seus objectius figuraven, a més de bancs russos, entitats de Bielorússia, Azerbaidjan, Kazakhstan, Ucraïna i Taiwan.  Pel que fa a l'Estat espanyol, l'organització criminal va atacar caixers del centre de Madrid durant almenys el primer trimestre de l'any 2017. Van realitzar extraccions per un valor de prop de 500.000 euros fent servir targetes associades a comptes corrents amb saldos modificats fraudulentament i pertanyents a bancs de Rússia i Kazakhstan.  Els beneficis eren canviats a bitcoins  Els beneficis de l'activitat il·lícita en forma de grans quantitats de diners en efectiu eren canviats a bitcoins en cases de canvi de Rússia i Ucraïna. Els bitcoins eren posteriorment transferits a comptes del detingut, que va arribar a acumular al voltant de 15.000 bitcoins. El detingut utilitzava plataformes financeres a Gibraltar i el Regne Unit per carregar targetes prepagament amb aquesta moneda digital que podia utilitzar a l'estat espanyol per a la compra de tot tipus de béns i serveis (inclosos vehicles i habitatges).

Summary: Detingut a Alacant el "cervell" d'una organització acusada 'ciberatracar' més de 1.000 milions a entitats bancàries


L’exvicepresident de la Diputació de València i exalcalde de Manises (Horta Oest), Enrique Crespo (PP), ha quedat absolt del delicte d’aixecament de béns en la investigació del ‘cas Emarsa’. Segons que ha informat aquest dimarts el Tribunal Superior de Justícia (TSJ) del País Valencià, el jutge no veu indicis per determinar que la família ajudes a amagar 100 dècims premiats a la rifa de Nadal, per valor de 12,3 milions, per eludir pagar la responsabilitat civil de la investigació del ‘cas Emarsa’, que investiga un presumpte desviament de diners a través d’aquesta empresa pública. El jutge absol Crespo, el seu germà i els seus pares, que estaven sent investigats per aquest delicte. La Fiscalia demanava  per a Enrique Crespo una pena de tres anys de presó i el pagament d’una multa de 27.000 euros, i considerava cooperadors necessaris els membres de la seva família, per als quals reclamava la mateixa condemna.  La Fiscalia considerava que hi havia indicis que Crespo es va posar d'acord amb el seu germà i els seus pares perquè l'ajudessin a amagar 12'3 milions d'euros procedents de 99 dècims de la rifa de Nadal premiats amb el segon premi del Sorteig Extraordinari del 2011.  Davant el jutge, Crespo només va admetre la titularitat d'un d'aquests dècims i que la resta varen ser adquirits per la seva família. L’exdirigent va negar que els diners del premi fossin desviats per eludir el  pagament de les responsabilitats civils de la investigació del presumpte frau a l’empresa pública Emarsa, que ell dirigia, i que està sent investigada per

Summary: Absolt l'exdirigent del PP valencià Enrique Crespo del delicte d’aixecament de béns ocultant premis de la Rifa de Nadal


Incrementen els atropellaments i els accidents amb un sol vehicle i disminueixen els ciclistes morts ACN Barcelona.-Catalunya tanca el balanç de sinistralitat del 2018 amb 185 víctimes mortals a les carreteres en 159 accidents mortals, un 10% més que l'any anterior tant en la xifra de morts com en l'increment d'accidents mortals. Del total de víctimes mortals, 39 són motoristes, 17 són vianants i 2 són ciclistes. En el cas dels ciclistes, s'ha produït una important disminució passant dels 11 ciclistes morts del 2017 a 2. Però, en canvi, s'ha produït un fort increment en el cas dels atropellaments mortals, que passen de 5 a 17. Pel que fa als accidents amb un sol vehicle implicat han augmentat un 30% i destaca l'augment de les sortides de via amb un 54% més. El 22,1% de les víctimes mortals del 2018 tenen entre 35 i 44 anys i hi ha un increment significatiu de víctimes mortals de més de 74 anys.  En el cas dels motoristes, hi ha hagut un lleu decrement de les víctimes mortals passant de les 45 del 2017 a les 39. Pel que fa a la franja d'edat dels morts a les carreteres catalanes, la majoria tenen entre 35 i 44 anys però destaca el fort increment de víctimes mortals de més de 74 anys. Aquest 2018 han mort 23 persones d'aquesta franja d'edat, 16 més que el 2017. Tarragona, la demarcació on augmenten més les víctimes mortals Les víctimes mortals han augmentat de manera més significativa a la demarcació de Tarragona, amb 44 morts, 15 més que el 2017, en 39 accidents mortals davant dels 23 que es van registrar l'any anterior. Es tracta d'un increment del 52% en el cas de les víctimes mortals i d'un 70% pel que fa als sinistres mortals. A Barcelona, el nombre de víctimes mortals del 2018 no varia respecte a l'any anterior i es manté en 72. Pel que fa als accidents mortals, disminueixen sensiblement en comparació a l'any passat, en concret un 3%, i se situen en 61. Tampoc varia el nombre de morts a les carreteres a la demarcació de Lleida. Es manté estable en 34 persones i els accidents mortals baixen un 9% respecte al 2017. A la demarcació de Girona, els accidents i les víctimes mortals augmenten respecte al 2017 un 11% i un 6% respectivament. Concretament aquest 2018 hi ha hagut 35 morts en 30 accidents de trànsit. Són 2 víctimes mortals més i 3 accidents mortals més respecte a l'any anterior.

Summary: 185 víctimes mortals a les carreteres catalanes el 2018, un 10% més que l'any anterior